รัฐบาลไทย-ข่าวทำเนียบรัฐบาล-"ทิพานัน" ย้ำ "พลเอก ประยุทธ์" บริหารประเทศเพื่อประโยชน์ประชาชน ไม่ต้องหนีคุกลี้ภัย  ชี้ "ทักษิณ" บิดเบือนข่าวค่าจ้างแรงงาน เรื่องโกงจำนำข้าวคงอยู่ในจิตใต้สำนึก
วันพุธที่ 31 สิงหาคม 2565
"ทิพานัน" ย้ํา "พลเอก ประยุทธ์" บริหารประเทศเพื่อประโยชน์ประชาชน ไม่ต้องหนีคุกลี้ภัย  ชี้ "ทักษิณ" บิดเบือนข่าวค่าจ้างแรงงาน เรื่องโกงจํานําข้าวคงอยู่ในจิตใต้สํานึก
"ทิพานัน" ย้ํา "พลเอก ประยุทธ์" บริหารประเทศเพื่อประโยชน์ประชาชน ไม่ต้องหนีคุกลี้ภัย  ชี้ "ทักษิณ" บิดเบือนข่าวค่าจ้างแรงงาน เรื่องโกงจํานําข้าวคงอยู่ในจิตใต้สํานึก ย้ํายุติหรือไม่ยุตินายกฯ เป็นวาระตามรัฐธรรมนูญ ไม่ใช่วาระสุดท้ายแบบใครบางคน
วันนี้ (31 สิงหาคม 2565) น.ส.ทิพานัน ศิริชนะ รองโฆษกประจําสํานักนายกรัฐมนตรี กล่าวถึง กรณีที่เฟซบุ๊ก CARE คิด เคลื่อน ไทย เผยแพร่ข้อความที่นายทักษิณ ชินวัตร หรือ โทนี่ วู้ดซัม กล่าวพาดพิงด้วยข้อมูลที่คลาดเคลื่อนว่า ตนไม่ทราบว่านายทักษิณได้อ่านข่าวด้วยตนเองหรือไม่ ทําให้ออกมาวิจารณ์กันไปคนละเรื่องเช่นนี้ จนเกือบเข้าใจว่าเป็นปฏิบัติการข้อมูลข่าวสารดิสเครดิตของฝ่ายตรงข้ามทางการเมือง ที่มักนําข้อมูลหรือคําให้สัมภาษณ์ของตนไปบิดเบือน แต่เมื่อตรวจสอบดูปรากฏว่าเป็นนายทักษิณที่ออกมาให้ความเห็นจริงๆ ก็ทําให้รู้สึกเห็นใจนายทักษิณที่หลบหนีโทษจําคุกอยู่ไกลในต่างแดน ต้องขออภัยที่ข่าวสารจริงไม่ถึงท่าน หรือมีผู้นําไปถ่ายทอดให้ฟังแบบผิดๆ ถูกๆ หรืออาจสะเทือนใจกับคําว่า “นายกฯเถื่อน” ที่เป็นวาทกรรมของพรรคเพื่อไทยเอง ทําให้เข้าใจไขว้เขว แล้วรีบออกมาให้ความเห็น ซึ่งอาจทําให้ประชาชนสับสน จึงอยากชี้แจงความจริงให้พี่น้องประชาชนทราบดังนี้
1. การขึ้นค่าจ้างขั้นต่ําไม่ได้ขึ้นแค่บางจังหวัด ความจริงคือ ถ้าผ่าน ครม. ก็จะขึ้นทั้งหมด 77 จังหวัดทั่วประเทศ แต่แบ่งเป็น 9 อัตราตามกลุ่มจังหวัดที่แตกต่างกัน เพราะมีสภาพเศรษฐกิจ สังคม ขนาดอุตสาหกรรมและความจําเป็นที่ต่างกัน ตามข้อสรุปการประชุม 3 ฝ่าย
2. ไม่เคยชี้แจงว่า ที่ขึ้นค่าแรงไม่ได้เพราะต้องเอาเงินไปจ่ายหนี้จํานําข้าว ความจริงคือ ได้ชี้แจงประชาชนไปว่า รัฐบาลพยายามหาแนวทางดําเนินการปรับขึ้นค่าจ้างขั้นต่ํามาตลอด แต่เมื่อเจอวิกฤติโควิดจนกระทบธุรกิจของสถานประกอบการในทุกภาคส่วน การขึ้นค่าจ้างในเวลาดังกล่าวจึงไม่เหมาะสม แต่ก็จะทําให้เร็วที่สุดเมื่อสถานการณ์โควิดคลี่คลาย โดยคํานึงผลกระทบทั้งของนายจ้าง-ลูกจ้าง ซึ่งแม้ไม่ใช่เงินของรัฐ เป็นเงินของเอกชนก็ตาม แต่การบริหารนโยบายที่มีหลายส่วนเกี่ยวข้องต้องรอบคอบระมัดระวัง กระทรวงแรงงานจึงมีการประชุมร่วมกันของคณะกรรมการค่าจ้าง 3 ฝ่าย คือ ลูกจ้าง นายจ้าง และรัฐบาล โดยหาสมดุลระหว่าง ‘ค่าจ้าง-เงินเฟ้อ-ค่าครองชีพ’ ก่อนออกนโยบายเพื่อให้ทั้งนายจ้างอยู่ได้และลูกจ้างอยู่ดี จึงมีตัวเลขค่าจ้างขั้นต่ําออกมา
"ขอบคุณที่ท่านชื่นชมเรื่องการเรียน เพราะแสดงความเห็นไปตามหลักของกฎหมายที่เรียนมา จึงอยากฝากให้ท่านอ่านข่าวอีกครั้ง เพราะไม่มีคําไหนที่เอ่ยถึงกรณีโกงจํานําข้าว แต่เข้าใจว่าเรื่องโกงจํานําข้าวคงติดอยู่ในจิตใต้สํานึกท่าน ขอบคุณที่ยังจําได้ว่ารัฐบาลของคุณยิ่งลักษณ์ ชินวัตร โกงจํานําข้าวไปหลายแสนล้าน แล้วเอาภาษีประชาชนไปเสวยสุข จนทําให้คนไทยต้องชดใช้หนี้หลายปี " น.ส. ทิพานัน กล่าว
น.ส. ทิพานัน กล่าวต่อว่า ในส่วนกรณีการกล่าวพาดพิงถึง พล.อ. ประยุทธ์ จันทร์โอชา จะต้องลี้ภัย แล้วให้ไปเช่าบ้านนายทักษิณอยู่ได้ รวมถึงเป็นผู้นําต้องมองหลักนิติศาตร์และรัฐศาสตร์ คนเราต้องรู้จักพอ และเรื่องจริยธรรมเป็นเรื่องที่ผู้นําต้องแคร์ นั้น ต้องขอชี้แจงว่า พล.อ. ประยุทธ์ ตั้งใจทําประโยชน์ให้ประเทศชาติมาโดยตลอดด้วยความซื่อสัตย์ สุจริต ไม่จําเป็นต้องลี้ภัยใดๆ และยังสามารถทําคุณประโยชน์ให้ชาติในทุกๆ ด้านได้ ซึ่งปัญหาที่เกิดขึ้นขณะนี้เป็นเพียงปัญหาข้อกฎหมาย ไม่ใช่ปัญหาที่ผู้นําไม่เคารพกฎหมายหรือไม่มีจริยธรรม เอามาเปรียบเทียบกับการไร้จริยธรรมและการทุจริตคอรัปชั่นหนีคดีอย่างนายทักษิณ และ น.ส. ยิ่งลักษณ์ ไม่ได้ และถึงแม้หาก พล.อ. ประยุทธ์ ต้องยุติหรือไม่ยุติการปฏิบัติหน้าที่ ท่านยังดําเนินชีวิตตามปกติได้ เพราะเป็นเพียงการกําหนดวาระตามรธน. ไม่ใช่วาระสุดท้ายแบบใครบางคน
..............................